title: И светът да гори - Капитал

maintext:
Банън държи себе си далеч от камерите
© Reuters
- От януари Стивън Банън ще бъде главен стратег и основен съветник на Доналд Тръмп. Рядко до новоизбран президент е имало толкова малко позната, провокативна и противоречива личност.
- Притесненията са, че втората най-влиятелна фигура в Белия дом става човек, обвиняван в расизъм и ксенофобия. Банън отрича и твърди, че никога не е бил част от "алтернативната десница".
- Влизането във властта му дава възможност да осъществи визията си за това, което той нарича популистко консервативно движение.
Опортюнистът провокатор
Той е завършил Harvard Business School, бил е дълги години инвестиционен банкер в Goldman Sachs и е натрупва състояние от работата си във финансовата и после развлекателната сфера. Това обаче на пречи на 63-годишния Стивън Банън да громи политическия и икономически елит като враг на народа.
Доскоро той бе изпълнителен директор на ултраконсервативния новинарски сайт Breitbart, създаден през 2007 г. от Андрю Брайтбарт и наследен след смъртта му през 2012 г. от Банън. Освен това Банън е водещ на радиопредаване и режисьор на документални филми.
Сред примерите, които го вдъхновяват, посочва както кинематографката на Хитлер Лени Рифенщал, така и левия документалист Майкъл Мур. Горещ почитател на Роналд Рейгън, на когото посвещава документалния филм In the Face of Evil. Именно на една от прожекциите му Банън се запознава с Андрю Брайтбарт. И както се казва, останалото е история .
Ако Банън наистина е толкова опасен, колкото го описват противниците му, то не е заради това, което казва, а заради това, което не казва. Информацията за него остава оскъдна. И докато някои го обвиняват в расизъм и неонацизъм, други виждат различен "-изъм" - опортюнизъм. Всъщност, ако
Илюстрация Доналд Тръмп промени насоката на кампанията си след идването на Банън
Увеличаване Доналд Тръмп промени насоката на кампанията си след идването на Банън
Автор: Reuters Смаляванеа>
Алтернативното дясно - що е то
Алтернативното дясно е нещото, за което говорят всички след избирането на Доналд Тръмп. То трудно може да бъде определено като хомогенна група. Всъщност хората, които си слагат етикета "алтернативно дясно", наистина са тези, за които се говори в медиите - бели националисти, или в частност хора, които смятат, че западната цивилизация е неизменно свързана с европейските етноси и не може да бъде приета от останалите. Тази фракция обаче е малцинство. Всички останали групи в алтернативното дясно вярват в различни неща и малко от тях имат общо мнение по повече от три или четири въпроса. Ако има нещо, което ги обединява, то това е вярването, че елитът вече не се интересува от средната и работническата класа, както и че политическата коректност е просто извинение за цензура и отбягване на реален дебат.
Алтернативното дясно не е истинска идеология с конкретни ценности, затова и няма истинска алтернативно дясна партия. Нещо повече - голяма част от хората, които се обединяват под това име, не харесват други групи в него. Самият Банън нарича Breitbart "платформа за алтернативното дясно", но рядко говори какви са неговите политически ценности и дали той самият го подкрепя. Една от причините е, че да се наречеш привърженик на алтернативното дясно има прекалено много значения.
"Аз не съм бял националист, аз съм икономически националист." Така се представя Стивън Банън в интервюто си за Hollywood Reporter малко след победата на Доналд Тръмп над Хилари Клинтън в американските президентски избори. Това е едно от редките изявления на Банън извън собствените му медии - ултраконсервативният сайт Breitbart и радиошоуто Breitbart News Daily. Демонизиран от повечето големи медии в САЩ и Европа, за Банън и вижданията му всъщност се знае изключително малко от първа ръка."Аз съм Томас Кромуел в двора на Тюдорите", твърди той в същото интервю, след като беше станало ясно, че от шеф на предизборната кампания на Тръмп той е назначен за негов стратег и основен съветник. Така Банън ще бъде дясна ръка на следващия президент и най-влиятелната фигура в Белия дом след него. Застанал на прага на властта, човекът, определян от противниците му като "най-опасният на американската политическа сцена", има възможност да осъществи визията си за това, което той нарича популистко консервативно движение.Рядко до новоизбран президент е имало толкова малко позната и провокативна фигура. Банън е този, който разбира по-добре от всеки друг в кампанията колко много хора искат драматична промяна. "Той е интелектуалният предвестник на момента. Неговата идеология е тази на аутсайдер и бунтовник", казва пред в. New York Times Патрик Кадел, един от малкото социолози, които предсказват победата на Тръмп.Начело на Breitbart (от чието ръководство официално излезе, за да може да влезе във властта) Банън тръгва на поход срещу лепенето на етикети и политическата коректност. Голяма част от това, което се пише в Breitbart, може да бъде поставено в категорията "жълта медия". Версията на Банън е по-различна - целта на Breitbart е да разбие комфортния кръг на традиционните медии, които отдавна отказват да дадат всички гледни точки по социалните проблеми. В много случаи това става с груб изказ или откровено скандални заглавия от типа на "Контрацептивите правят жените грозни".Заради публикации в Breitbart Банън е обвиняван, че мрази евреите, че е расист, ксенофоб, сексист и дава гласност на бели националисти. В малкото си интервюта той никога не е казвал подобни неща, а в медиите си наема журналисти от всякакъв профил. Банън твърди, че той самият не е част от движението на алтернативното дясно (виж карето), а само му дава медийна трибуна.Бен Шапиро, бивш редактор в Breitbart, защитава Банън от обвиненията, че е антисемит. Макар да не харесва бившия си шеф, Шапиро, който е евреин, твърди, че никога не се е натъквал на такова отношение. "Няма никакви доказателства, че Банън е расист или антисемит. Заглавия като "Бял националист влезе в Белия дом" са най-малкото силно преувеличени", пише Шапиро на сайта си. Той нарича Банън "манипулатор", който използва крайнодесните екстремисти по циничен начин - първо за бизнес, а после и за политика."Банън няма проблем да се заиграва с по-твърди, граничещи с расизъм език и идеи, за да прави пари", казва пред "Капитал" Дан Касино, професор по политически науки във Fairleigh Dickinson University. "Това не означава задължително, че той вярва в тези неща, но говори зле за него, че би използвал подобни методи, за да прави пари. Ако наистина ги вярва, това прави нещата много по-лоши", добавя той.Банън смята, че двете големи партии в САЩ са загубили връзка с реалността. "Те говорят на черните и емигрантите за права, докато обслужват интересите на компании за 9 млрд. долара, които всъщност имат девет души работна ръка", казва той. И предвижда, че Тръмп ще промени цялата американска политика за следващите петдесет години.Според Дан Касино Банън въплъщава в себе си неоконсерватизъм и сериозни съмнения към търговските споразумения на САЩ. "Той смята, че САЩ трябва просто да не зачитат сделките, които според него пречат на т.нар. национален интерес", посочва Касино. Банън сглобява основните елементи на Тръмп-изма - твърда ръка срещу имигрантите, стена на границата с Мексико, отхвърляне на търговските споразумения и създаване на работни места чрез обновяване на инфраструктурата - в сравнително кохерентна идеология. Нейните очертания са икономическият популизъм, антиглобализмът и бунтът срещу политическите и финансови елити.Победата на Доналд Тръмп се дължи точно на факта, че хората виждат в него антисистемен играч, който да разруши статуквото и да върне политиката в реалността. Това важи с още по-голяма сила за Стив Банън, който в един от редките случаи, когато говори за политическите си възгледи, казва през 2013 г. пред The Daily Beast: "Аз съм ленинист. Ленин е искал да унищожи целия ред в държавата. Това е и моята цел – аз искам да видя как целият политически елит се срива надолу." Банън, разбира се, преувеличава. На него все пак ще му се наложи да работи с традиционните републиканци, много от които го ненавиждат също толкова, колкото той тях. За желанието на Банън да се изкачи до върха, само за да го срине, свидетелства пред в. Washington Post и бившият говорител на Breitbart Кърт Бардела.Макар да мрази етикетите, завършващи на "-ист", Банън сам нарича себе си "популист" в класическия смисъл на думата – човек, който смята, че елитът е предал народа и той трябва да си върне властта. "Ако елитът е толкова добър, защо сме в това положение", пита Банън в своя реч пред Liberty Restoration Foundation през 2011 г. Според него системата работи така, че да произвежда цели поколения, които са добре образовани, но зле информирани.можем да посочим едно нещо, от което Стив Банън наистина се интересува, това е, както самият той се изразява, "да гледа как световният елит гори". От януари ще може да го прави от Белия дом.


description: Проблеми има и с автомобили на други производители

title: Европейската комисия е открила още проблеми с модели на Volkswagen

maintext:
Европейският комисар по индустриалните въпроси Елжбиета Биенковска коментира, че докладът все още се разглежда в комисията.
© Francois Lenoir
Това е пореден крайъгълен камък в сагата на Volkswagen с вредните емисии
, започнала през септември 2015 г. Новите разкрития на Европейската комисия са важни, защото може да се окаже, че Volkswagen и други фирми, част от групата, са използвали незаконните устройства на повече коли, отколкото официално признават. От доклада се разбира още, че не се изключва версията и все още да се произвеждат автомобили с въпросните устройства. Говорител на Audi е отказал да коментира, защото компанията все още няма информация за новото разследване. Според него моделът на Audi, който е бил разследван, се е справил добре по време на независимите тестове, направени от германските регулатори.
Докладът на Европейската комисия показва също, че има проблеми и с новите модели на Citroen C4 и Ford Fiesta GDI. И двата използват дизел и са показали по-високи нива на въглеродни емисии
от допустимото. "Ford никога не е ползвала подобни устройства при колите си и нашите дизелови двигатели отговарят на всички изисквания за вредни емисии", коментираха от американската компания.
Елзбиета Биенковска от Европейската комисия коментира, че докладът все още не е напълно завършен и в момента се разглежда. Комисията ще се обърне към националните регулатори, ако тестовите резултати повдигат съмнения за лоши практики. Резултатите в доклада се различават от тези на германското правителство, което одобри въпросния модел на Audi през април. От Берлин все още не са пуснали всички данни от националните тестове.
Скандалът с вредните емисии на Volkswagen може да включва повече автомобили, отколкото се смяташе досега, пише Wall Street Journal. Според нова информация на Европейскиата комисия и екипа, събран от нея за разследването на нарушенията, по пътищата в Европа може все още да има незасечени коли с нелегалния софтуер, който се използва, за да бъдат заблудени тестовете. Новите тестове, направени от Центъра за разследване на Европейската комисия през август, показват, че по-високи нива на вредни емисии се наблюдават и сред модели на други марки - Ford и Citroen.Докладът е бил разгледан от Wall Street Journal и показва, че луксозните компактни коли, произвеждани от звеното на Volkswagen - Audi, също реагират различно на тестовете според това дали се правят в лаборатория или на пътя. Експертите на Европейската комисия казват, че това е индикация за използване на нелегални устройства.

fasttext_language: bg


description: В рубриката на "Капитал Daily" ще събираме всички най-важни новини от последните седем дни

title: Седмични новини за енергетика

maintext:
1
2
3 © ANDREW KELLY
1
2
3 © TIKSA NEGERI
1
2
3 © КРАСИМИР ЮСКЕСЕЛИЕВ
Водещи предприемачи в света създават фонд от 1 млрд. долара за инвестиции в технологии, които да обърнат курса на климатичните промени. Сред основателите са главните изпълнителни директори на големи технологични компании - Джеф Безос от Amazon, Джак Ма от Alibaba, а към тях се присъединяват създателят на групата на Virgin Ричард Брансън и съоснователят на Microsoft Бил Гейтс, съобщава Bloomberg. Фондът е част от създадената в края на миналата година организация Breakthrough Energy Coalition, чиято цел е да насочи средствата на големи инвеститори към технологии, ограничаващи емисиите на въглероден диоксид.Фондът Breakthrough Energy Ventures (BEV) ще инвестира средства в началния етап на дългосрочни и същевременно рискови енергийни проекти, но все още не е ясно кога точно ще започне дейността си. Освен това BEV няма да ограничи инвестициите си само до производството на енергия. Иновациите, които ще финансира, са в още четири категории - транспорт, земеделие, производство и строителство.Фондът ще има стриктни критерии за своите инвестиции. Проектите, кандидатстващи за финансиране, трябва да имат потенциала да ограничат изпусканите парникови емисии с половин милиард тона на година. Използваната технология също така трябва да е базирана на утвърдена научна концепция.Все още не става ясно какъв ще е точно механизмът за кандидатстване за финансиране от фонда. На американския пазар, където се случват повечето иновации в сектора, е практика да се купуват прохождащи компании, получавайки достъп до технологиите им.Германското правителство сключи сделка с енергийните компании, които оперират атомни централи в страната, като им гарантира таван на разходите, свързани с радиоактивните отпадъци, съобщава Wall Street Journal. Германските компании E.ON SE, RWE AG, EnBW AG и шведската Vattenfal AB вече отделиха около 17 млрд. евро, за да финансират отстраняването на радиоактивните отпадъци, след като преди пет години правителството взе решение да забрани ядрената енергия. Според условията на сделката от миналата седмица те ще трябва да внесат допълнителни 6 млрд. евро в публичен фонд, но няма да плащат в бъдеще, ако разходите по преработката на радиоактивните отпадъци излязат извън контрол през следващите десетилетия.От своя страна компаниите се съгласиха да прекратят някои от делата, които заведоха срещу правителството заради забраната на ядрената енергетика. Решението на правителството през 2011 г. е до 2022 г. да спре експлоатацията на атомни централи в страната. Това разтърси компаниите, които трябваше да се откажат от бъдещи печалби в доходоносен бизнес заради големите разходи по отстраняването на ядрените отпадъци, и то твърде рано. Сделката в понеделник успя да успокои компаниите по отношение на финансовото им бъдеще.Индустриалната търговска банка на Китай проявява интерес към финансирането на проект за изграждане на АЕЦ "Белене". Това е станало ясно по време на среща в Министерския съвет между представители на банката и премиера в оставка Бойко Борисов. В нея са участвали и вицепремиерът по европейските фондове и икономическата политика Томислав Дончев и министърът на енергетиката Теменужка Петкова. Това е поредната китайска компания, която твърди, че е готова да участва в проекта. По-рано през декември представители на China National Nuclear Corporation (CNNC), която е най-голямата държавна енергийна компания в Китай, също имаха среща с Борисов и заявиха желание да участват в изграждането на "Белене". Преди това подобен официален интерес имаше и от друга китайска компания – China General Nuclear Corporation (CGN).По време на срещата министър-председателят в оставка е подчертал условията на българското правителство за изграждане на АЕЦ "Белене" – реализация на проекта на пазарна основа, без инвестиции от страна на държавата и без договори за дългосрочно изкупуване на произведената електрическа енергия. Представителите на индустриалната търговска банка на Китай са потвърдили готовността си за финансиране на проекта при тези условия.Руският президент Владимир Путин предупреди германския канцлер Ангела Меркел, че е възможно да настъпят нарушения в доставките на руски газ за Европа, които минават транзитно през Украйна. В телефонен разговор миналата седмица по инициатива на Германия Путин е казал на Меркел, че Украйна не иска да подпише договор за руските газови доставки през тази зима и че това "застрашава транзита към Европа". Москва е предупреждавала, че Украйна може да отклони за себе си руски газ, който е предназначен за европейски клиенти, отбелязва АP.Няколко дни по-късно украинската държавна компания "Нафтогаз" определи изявлението на "Газпром" като реална опасност от нова газова криза. Според "Нафтогаз" Русия цели по този начин да прокарва собствените си интереси в отношенията с ЕС. Киев вече се е обърнал към Европейската комисия с искане спешно да изпрати наблюдатели на точките на вход и изход на руския газ, за да няма спекулации за отклоняване на синьото гориво.Политиката на Доналд Тръмп и развитието на глобалната икономика ще влияят върху цената на петрола от догодина. Тази прогноза направи в специално интервю за предаването "Събота 150" Скип Йорккойто е вицепрезидент на един от големите енергийни институти в Съединените щати и консултант в престижната международна група анализатори "Лумак".Догодина цената ще започне плавно да се движи нагоре. В следващите няколко години можем да видим и цена от 70 долара за барел, заяви Йорк. Според него това е позитивно за пазара, защото той има нужда от пребалансиране. "Това така или иначе щеше да се случи, но без споразумението на ОПЕК можехме да очакваме новия баланс на петролния пазар в края на 2017 или началото на 2018 г., а сега ще го видим със сигурност догодина", посочва Йорк. По думите му следващата година ще видим цена в долния диапазон на 50-те долара за барел, а към средата на годината по-скоро към горната граница.съобщава Financial Times, цитирайки изтекъл вътрешен доклад, предоставен от Greenpeace. Пропуски в управлението на информацията в преработвателния бизнес на компанията са създали условия за смъртоносни инциденти."Работодател на годината". Отличието връчи министърът на труда и социалната политика Зорница Русинова на главния изпълнителен директор на компанията Момчил Андреев по време на официална церемония на 15 декември в София.от международни финансови институции за изграждането на проекта. То може да достигне 4 млрд. долара. Това става ясно от интервю на президента на Азербайджанската петролна компания (SOCAR) пред турската Anadolu.


title: Фотогалерия: България през 2016

maintext:
9/21
Турската Acibadem купи "Токуда болница София" и групата "Сити клиник" в сделка за 125 млн. евро. Това е най-голямата сделка в здравния сектор в България и е сред топ продажбите за 2016 г. При обявяването на придобиването Мехмет Али Айдънлар (вляво), който е основател, съсобственик и председател на съвета на директорите на Acibadem, обяви, че компанията ще инвестира в обновяването на апаратурата и разширяването на българските си болници.Ангел Ангелов от групата "Градус" (дясно), който представлява миноритарния акционер в новата обединена компания "Аджъбадем Сити клиник" коментира, че ако решат да продават селскостопанския си бизнес, биха разчитали на точно такъв партньор като Acibadem в здравеопазването.
Автор: Надежда Чипева [Капитал]


description: Европейската програма за обмен става все по-популярна както за българските студенти, така и за чужденци, които идват в университети в България

title: Що е то "Еразъм" и има ли почва у нас

maintext:
"Много често съм единственият студент в лекциите, затова научавам много. Социалният живот също е прекрасен" - Феликс Ернст, студент в Karlsruher Institute of Technolog, Карлсруе, сега е на обмен в Софийския университет.
© Капитал
Текстът е част от специалното издание "Най-добрите университети в България". То използва данните от Рейтинговата система на висшите училища в България 2016, създадена от консорциум "ИОО-С" в изпълнение на обществена поръчка на Министерството на образованието и науката. Системата подпомага потребителите при избор на висше училище, а в специалното издание на "Капитал" можете да намерите анализ на изводите от рейтинга, както и полезна информация за ключови специалности, университети, студентски обмен и възможности за финансиране на образованието. Изданието може да бъде намерено в дигитален вариант в библиотеката на capital.bg, а в хартиен – в търговската мрежа (OMV, Лукойл, BILLA, Inmedio, Relay, One minute, Lafka – централни обекти) или с онлайн поръчка. Всички текстове по темата можете да откриете тук.
"Избрах България, защото българският е моят любим език и тъй като в моя университет е избираем предмет, трябваше някога да дойда тук, за да мога да го практикувам" - Марко Видал Гонзалес идва на обмен в СУ от Гранадския университет в Испания.
"Да идеш до супермаркета винаги е приключение" - Рита Оливейра, на обмен от частен театрален колеж в Португалия в НАТФИЗ
"Работи се в екип много повече от тук, в почивките се говори за проекти като за нещо приятно и интересно - очевидно работят с желание. Сравнение с тукашните разговори в кафенетата на УАСГ не може да се направи изобщо" - Елина Недялков, студент в УАСГ, е била на обмен в La Sapienzа, Рим.
"Еразъм" мрежа за студенти (Erasmus Student Network)
Дори и да не можете да отидете на обмен, нищо не ви спира да станете част от международната общност във вашия град. С посрещането на все повече студенти в големите студентски градове в България там се формират студентски "Еразъм" организации от мрежата Erasmus Student Network (ESN). Елизабет Каменова разказва за софийския ѝ клон. ESN - София, организира посрещането на студентите от чужбина още преди да са дошли. "Имаме buddy система (от англ. приятелче - бел.ред.) - което означава, че в момента, в който международният офис на даден университет ни даде списъка с пристигащи студенти (обикновено около 1 месец преди да дойдат), ние го пускаме в организацията и нашите доброволци стават така наречените ментори на пристигащите", разказва тя. Да си ментор, или buddy, означава да пишеш предварително на чуждестранния студент, че ти ще се грижиш за него - да му помогнеш, ако има въпроси за живота в страната, да го посрещнеш на летището или гарата, да му помогнеш да си намери апартамент или да го настаниш в общежитие. Както и да преживееш първите и понякога най-забавни моменти с него. "Няколко неща са ми любими - когато чуждестранните студенти идват още в началото им давам да пробват айрян и боза. В началото айрянът им е странен, защото са свикнали на по-сладко кисело мляко, но в края на обмена си вече са му свикнали", смее се Елизабет. Организацията подготвя и Welcome week - седмица на посрещането, която да въведе гостите в живота на новия град. "Организира се "Изгубване в София" - даваме им 2 часа да минат през ключови места в центъра и да съберат различна информация. Накрая се събират всички отбори и съставят песни по намерените бележки", разказва тя.
Съвместни магистърски програми "Еразъм Мундус"
Ако някой много е харесал обмена по "Еразъм" по време на бакалавърското си следване и иска още, Европейската комисия и програмата "Еразъм+" имат какво да предложат. Това са така наречените съвместни магистратури "Еразъм Мундус", които представляват консорциуми от университети от цяла Европа, обединили усилията си да предложат обща магистърска специалност. Консорциумите са обединения от поне три висши училища, които дори не е задължително да бъдат в Европа. По време на програмата (която продължава между една и две години) студентите имат възможността да учат на поне две, а по определени програми - и на три и повече, места. Астрофизика в Германия, Австрия, Италия и Сърбия, софтуерно инженерство в Италия, Финландия и Испания, урбанистика в Белгия и Дания - това са само част от над стоте програми, които се предлагат. Когато се кандидатства за всяка от тях (максимум за три едновременно), се подават документи и за стипендия, която варира спрямо цената на курса. Студентът може да си избере в кои университети от консорциума да кандидатства според специфичните му академични интереси. И да пътува до различно място всеки семестър или всяка година. Крайнят срок за кандидатстване за тези програми е януари 2017 г. Документите се подават към всеки отделен консорциум, а всички тях, както и описания на предлаганите програми може да се намерят на сайта на Erasmus Mundus Masters Courses.
"Еразъм+": студентска мобилност с цел стаж
Ако сте завършили, но искате да идете на обмен или пък просто искате да опитате стаж на ново място, можете да се включите в друг тип мобилност по програмата "Еразъм+". Това са платените работни стажове във фирми из цяла Европа.
- Грантове: за държавите с висок стандарт на живот се отпускат около 700 евро месечно, за тези с по-нисък - около 650
- Продължителност: между два и шест месеца за всяка степен на обучение (бакалавър, магистър или докторантура)
- Срок за кандидатстване: варира според университета. В Софийския университет "Св. Климент Охридски" например процедурата се обявява през май и студентите имат 45 дни да кандидатстват за следващата академична година
- Минимални изисквания: различни според университета, в СУ минимален успех 4.50
- Процес: самостоятелно намиране на фирма, където да стажувате, и уговаряне на условията. Управителят й трябва да ви изпрати покана по образец, която заедно с папката с формулярите, автобиография и свидетелство за успех трябва да предадете в отдел "Международни дейности" в университета си. В случай че ви одобрят, трябва да подпишете тристранен договор с фирмата, която ви наема, и университета си. Така нареченият Learning Agreement for Traineeship трябва да предоставите на Асоциацията за подпомагане на академичната дейност (АПАО) преди заминаването си. С асоциацията трябва да уточните и условията за изплащане на гранта.
Университети с "Еразъм" харта в България
- Аграрен университет – Пловдив
- Бургаски свободен университет
- Българска академия на науките
- Варненски свободен университет "Черноризец Храбър"
- Великотърновски университет "Св. св. Кирил и Методий"
- Висше строително училище "Любен Каравелов"
- Висше училище по агробизнес и развитие на регионите
- Висше училище по мениджмънт
- Висше училище по застраховане и финанси
- Икономически университет - Варна
- Национална спортна академия "Васил Левски"
- Пловдивски университет "Паисий Хилендарски"
- Софийски университет "Св. Климент Охридски"
- Стопанска академия "Д. А. Ценов" – Свищов
- Технически университет – Варна
- Технически университет – София
- Тракийски университет
- Университет по архитектура, строителство и геодезия (УАСГ)
- Университет за национално и световно стопанство
- Университет "Проф. д-р Асен Златаров"
- Югозападен университет "Неофит Рилски"
Живот в чужда страна, истинско отделяне от познатото и удобно ежедневие, справяне с всякакви житейски ситуации, купони до зори след лекции на чужд език, пътешествия с няколко евро в джоба докъдето можеш да стигнеш за един уикенд време Това накратко е описанието на един семестър (или година) по програмата "Еразъм" за студенти на Европейската комисия. Да отидеш да учиш в университет в друга европейска държава днес е по-лесно от всякога. А благодарение на "Еразъм" тази възможност, макар и за по-кратко, имат и студентите, избрали да останат в български висши учебни заведения. Нещо повече - България и университетите тук стават все по-привлекателна дестинация и за чуждестранни студенти, които идват на обмен и правят студентския живот малко по-пъстър и интересен за своите български състуденти."Капитал" потърси няколко българи, заминали по програма "Еразъм" в Европа, както и чуждестранни студенти, дошли в български университети, да разкажат своя опит.Дори да започне с обир на куфарите и лаптопа ти. Каквото сполетява наскоро завършилата архитектура в Университета по архитектура, строителство и геодезия (УАСГ) Елина Недялкова, когато стъпва в Рим през 2013 г. Въпреки неприятното преживяване, с което започва нейният обмен в престижния архитектурен институт La Sapienzа, тя не съжалява изобщо за избора си да отиде в Италия. "Огромна разлика между преподавателите в полза на италианските професори, приятелска атмосфера в "Еразъм" офиса на университета, както и абсолютна приемственост по отношение на чуждестранните студенти", разказва Елина. А зареждащата атмосфера в университета се пренася и в италианските ѝ състуденти, които тя описва като ентусиазирани, взискателни, напълно отдадени на това, което учат, с богата обща култура и критично настроени към всичко, което им се преподава."Работи се в екип много повече от тук, в почивките се говори за проекти като за нещо приятно и интересно - очевидно работят с желание, поне в по-голямата си част. Сравнение с тукашните разговори в кафенетата на УАСГ не може да се направи изобщо", категорична е Елина.Рискът да се впуснеш в неизвестното, дори без да си напълно уверен в езиковите си умения, си заслужава. Или поне така смята Надежда Христова, която учи музеология в Софийския университет и избира да замине на обмен във Виенския университет за третата си година. Отначало тя се съмнява дали е добра идея, защото не се чувства достатъчно подготвена по немски. Няколко месеца по-късно успява да учи два чужди езика едновременно, дори работи почасово. Надежда е от късметлиите, които получават пълна подкрепа от своя факултет (в нейния случай - Историческия факултет към СУ). "Беше ми лесно да взимам изпитите с повече писмени задачи и да не губя годината, защото обучението там беше различно и не се признава после", казва тя. В други университети и факултети са по-строги и студентите пътуват за по-кратко време, а след като се приберат, им се натрупва материал. Така че, ако някой студент планира да заминете, трябва да е напълно сигурен, че факултетът му ще признае предметите, които взима в партньорския университет. В противен случай може да се наложи да повтори семестър или дори цяла година. Това, което прави най-силно впечатление на Надежда във Виена, е колко се цени критичната мисъл, а не вземането на всякакъв материал "просто защото трябва". "Харесва ми, че българите искат всичко да знаят и могат, но понякога не е нужно да знаеш всичко, а просто най-необходимото. И докато блъскаме учебните материали с това, което е "хубаво да знаем", завършваме неподготвени", смята тя.Самуил Витанов, който специализира компютърни системи и технологии в Техническия университет във Варна, в момента прекарва четвъртата си година в Institute of Technology Blanchardstown в Дъблин, Ирландия. "Главен фактор при избора на университет за мен беше градът и държавата, в която се намира. Причината поради която се спрях на ITB в Дъблин, беше, че много световни IT компании имат офиси в града и имаш възможността да се запознаеш с хора от цял свят", разказва той. За някои може да е изненада, но опитът на Самуил показва, че нивото на преподаване на компютърните специалности в Дъблин и във Варна е много близко. "Имах шанса да посещавам лекции и упражнения от различни години и понякога материалът беше едно към едно с това, което сме учили в България. Начинът на преподаване също не е по-различен", споделя той.Постепенно България и университетите в страната се превръщат в привлекателна дестинация за обмен. "Най-доброто в България според мен са езикът, литературата, планините, природата, морето", разказва Марко Видал Гонзалес на почти перфектен български. Той идва от Гранадския университет в Испания и следва славянска филология (руски, чешки и български езици и литература). "Избрах България, защото българският е моят любим език и тъй като в моя университет е избираем предмет, трябваше някога да дойда тук, за да мога да го практикувам", разказва той. Неговата цел сега е да научи езика напълно и да остане да работи в страната поне за две години.Рита Оливейра идва в НАТФИЗ от малък частен актьорски колеж в Португалия. Избира България, след като се сприятелява с българи в собствения си колеж преди година. "Много харесвам университета, методите на обучение и класните стаи, малките сцени и пианата - нямаме нищо такова в моя университет", разказва Рита.Някои идват за езика, втори имат проблем с него, а трети избират България за да са първи. Феликс Ернст от Karlsruher Institute of Technology (KIT) в Карлсруе, Германия, разказва, че е избрал България, защото е щял да стане първият човек от университета си, дошъл на обмен тук. "Никога не съм бил в Източна Европа, а София е перфектното място да посетиш много околни страни", разказва той. Друга любопитна причина за избора му е, че в Софийския университет се преподава медицинска физика - курс, който липсва в собствения му университет. Неговият опит с преподавателите в София е изключително положителен - дори казва, че професорите в СУ са по-добри от германските си колеги. "Много често съм единственият студент в лекциите, затова научавам много. Социалният живот е прекрасен, бях поканен на студентски купон още в самото начало на обмена и така се запознах с много българи", добавя Феликс. Според него преподавателите му тук имат много високо ниво по английски език. Рита Олиевейра, обаче, която учи в НАТФИЗ, споделя, че само четирима от десетимата ѝ преподаватели говорят английски, а в администрацията на университета положението е още по-лошо: "Има само двама души, които говорят езика, и те не са на работа всеки ден. Така между вторник и четвъртък, ако имам проблеми, няма кой да ми помогне", казва тя и добавя: "Да идеш до супермаркета също винаги е приключение."Феликс пък смята, че за разлика от германските професори българските му обръщат много внимание и ги е грижа за него. "Всички преподаватели тук имат докторантура от друга държава", казва той. Най-сериозният проблем в университета според него е лошата материална база, която той си обяснява с липсата на средства.Феликс обръща внимание и на лошото състояние на общежитията в България, което все пак се компенсира до някаква степен с цената им. "Администрацията е катастрофална - отне ми седмица, докато разбера къде да намеря професорите и графика на лекциите. По незнайни причини понякога преподавателите изчезват по средата на лекциите", споделя германецът. Марко Видал Гонзалес също разказва за проблемите с бюрокрация, но според него това се случва навсякъде. "Сроковете не са в съответствие с тези на други университети и първите седмици има много проблеми заради това, но пък служителите проявяват разбиране и накрая успяваш да се справиш", смята той. Истинските проблеми за него са тротоарите, инфраструктурата и обслужването на клиенти. "Особено ако си турист, има голяма вероятност да ти говорят лошо", забелязал е Марко.Проблемите с администрацията обаче не стават по-малко само защото говориш езика. Дани Стоянова, която учи културология във Философския факултет на СУ, разбира това миналата година, когато заминава за Италия на "Еразъм". "Определено съм разочарована от българската страна - заминах в пълно неведение по много въпроси, относно организирането на обмена, изпитите, договора, който се сключва", споделя тя. За сметка на това в Италия среща голямо разбиране и помощ винаги когато има нужда.Може би най-сериозният проблем пред много български студенти е финансовият. Надежда Христова смята, че обменът си е заслужавал много, но за съжаление не е предвиден за хора с по-малки финансови възможности. "Въпреки че има грант, който много помага, има много затруднения", разказва тя. Това се решава или със спестявания от работа в България, или с почасов труд в новия град. Но финансовият въпрос със сигурност трябва да се вземе предвид при планове за обмен, тъй като стандартът на живот в почти всички други страни е твърде висок - Самуил Витанов например разказва за изключително скъпите квартири в Дъблин, за които бюджетът едва му е стигал. Друг финансов детайл е, че често стипендиите по програмата се забавят. "Парите идват далеч извън сроковете и по неизвестни причини са разделени на две плащания. Когато си в страна с доста по-висок стандарт от България, това е сериозен фактор", казва Елина Недялкова.Въпреки възможните неуредици и проблеми няма студент, прекарал програма за обмен, който да не иска да препоръча "Еразъм" на своите колеги - независимо дали става дума за български студент в Европа или чужденец в българско висше учебно заведение. "Всеки, който има възможност, трябва да се възползва, без да се замисля. Не мисля, че трябва да си определен тип човек, за да се насладиш на опита – със сигурност ще се върнеш различен, подобрена версия на себе си", смята Самуил Витанов. Феликс Ернст казва, че със сигурност ще започне да рекламира България като "Еразъм" дестинация, когато се върне в Германия. "Мисля, че това е една от най-добрите страни за обмен. Мой приятел е в Норвегия и всеки ден преживява на евтина паста и доматен сос, не може да си позволи да пътува, защото всичко е толкова скъпо. В България аз мога да пътувам дори само с парите, които получавам по "Еразъм", казва той."Определено бих посъветвала всеки, който иска да излезе извън зоната си на комфорт, да кандидатства по програмата. Обогатява изключително много на културно ниво и разширява кръгозора. Освен това е шанс да сравниш обучението в чужбина, без да влагаш огромни средства", казва и Дани Стоянова. Според Надежда Христова ученето поне за кратко в чужбина изгражда човека като личност и има сериозна разлика между хората, които заминават, и останалите. "Да се оправяш сам се отразява добре на всеки, но финалът на програмата е тежък - отдал си няколко месеца от живота си на невероятен труд, а после се връщаш тук и има моменти на т.нар. пост-"Еразъм" депресия", споделя Надежда.Много други ползи от обмена стават ясни по-късно - когато започнеш да търсиш работа и знаеш допълнителен език, научил си се на отговорност и самостоятелност, които ще останат завинаги ценни умения в живота - и за работодателите.


description: Трите банки ще трябва да платят общо 485 милиона евро, защото са нарушили антитръстовите правила на ЕС, съобщава Guardian. Те са участвали в картел...

title: ЕК глоби HSBC, Credit Agricole и JPMorgan Chase за договаряне на EURIBOR

maintext: Трите банки ще трябва да платят общо 485 милиона евро, защото са нарушили антитръстовите правила на ЕС, съобщава Guardian. Те са участвали в картел от седем финансови институции, обменяли са "деликатна" информация и са манипулирали европейската междубанкова лихва (EURIBOR), която определя цената на междубанковото кредитиране в евро. Картелът е действал между май 2008 г. и септември 2015 г.Другите участници в него - Barclays, Deutsche Bank, RBS и Societe Generale, са постигнали споразумение с Европейската комисия по същия казус през декември 2013 г.


description: Тъй като парното в България е субсидирано, засега това остава по-евтината алтернатива за отопление в градовете

title: Кое е по-изгодно - газ или парно

maintext: Газ или парно? Задаваме си често този въпрос преди и по време на зимния сезон или когато си купуваме жилище. Отговорът му е важен, тъй като засяга семейния бюджет. А когато дилемата настъпи, веднага се сещаме за местната топлофикация или за доставчика на газ в града, в който живеем. Първата асоциация с тях е разбираема, тъй като те са основните конкуренти и доставчици на отоплителни услуги в по-големите градове. Общото между тях е, че и централите в повечето случаи използват газ за производство на топлоенергията. Приликите обаче свършват тук, тъй като сметките на потребителите, които са на парно, и на тези, които са на газ, са различни.Една от причините за тази разлика в сметките на парно и газ е, че цената на топлофикациите се определя от енергийния регулатор, но на практика е субсидирана от допълнителните приходи, които тези дружества получават за производството на високоефективна енергия. Затова не е учудващо, че потребителите, които са газифицирани, плащат по-скъпо от тези на парно. Това се вижда и от данните (виж графиките) от средногодишните сметки за парно в София за миналия отоплителен сезон за апартаменти до 50, 70 и 100 квадрата, предоставени от "Техем" - една от фирмите за топлинно счетоводство, и данните от калкулатора на "Овергаз", който показва колко би струвало използването на газ при жилища със същата квадратура. В случая в сметката сме включили и оптимизиране на разходите със седмичен програматор, който е устройство, което управлява потреблението на газ и намалява разхода с около 10-15%.От данните се вижда, че при апартаментите до 50 квадрата почти няма разлика между сметките на парно и газ. Ножицата обаче се отваря при по-големите имоти, като при тези до 70 кв.м разликата достига близо 21% в полза на парното. В сметката не включваме и разходите на потребителите за изграждането на газова инсталация или монтирането на радиатори за парно отопление, тъй като при ново строителство това зависи от степента на завършеност на сградата.За получаването на средната фактура на парно "Техем" е използвала данните от реалните сметки на почти 205 хил. клиента в 6172 сгради. Калкулаторът на "Овергаз" пък изчислява прогнозната сметка в зависимост от въведената квадратура, брой живеещи и вид на имота. За целта на сравнението "Капитал" осредни данните за различните видове имоти, предложени от калкулатора (къща и апартамент с изолация и без изолация), които отразяват сегашната цена на "Овергаз" от 0.075 лв. за киловатчас, и намали стойността им спрямо цената на природния газ през октомври 2015 г., когато тя е със 17.6% по-висока спрямо сегашната. Трябва да се има предвид, че това са осреднени данни и реалните може да се отклоняват. Това е така, тъй като върху сметките влияят и много странични фактори - като например дали съседните апартаменти се отопляват.Всеки потребител може да види в сметката си за парно или газ каква част от енергията, която плаща, отива за отопление и каква - за подгряване на водата. В сметката обаче влиза и разходът за енергия за сградна инсталация, която се отдава от тръбите, преминаващи през общите части в сградата, и реално не влиза в домовете.За да проверим процентното съотношение на компонентите в общата сметка, поискахме данни от "Техем" за три апартамента с квадратура от 60 кв.м в сходни санирани сгради. Първият случай инсталацията на парното е с вертикални щрангове - по-стария тип строителство, в който тръбите минават през цялата сграда и дори да се откажем от топлофикация, трябва да плащаме за сградна инсталация. Вторият случай е сграда с хоризонтални щрангове, при които всеки апартамент е с индивидуален топломер и в месечните сметки се отразява точното количество енергия, което е използвано. Третият случай е на газифицирана сграда. От данните се вижда, че най-нисък разход за сградна инсталация има при клиентите на газ, при която тя е едва 3.24% от общия разход за енергия. След тях се нареждат сградите на парно с хоризонтални щрангове, при които процентът сградна инсталация е 10.15, което е с 6.21 процентни пункта по-малко в сравнение с вертикалните щрангове. Причината е, че при хоризонталните инсталации всеки апартамент разполага със собствен топломер и подадената енергия се отчита индивидуално за всеки потребител, а не като общо подадена за цялата сграда, както е при вертикалните инсталации.Останалите данни показват каква част от енергията отива за подгряване на вода и каква за отопление, но тук трябва да се отчетат все пак и индивидуалните нужди на потребителите в трите примера. Все пак не може да не се отчете, че при потребителите на газ енергията за подгряване на вода е двойно по-малко от тази, която се използва в сградата на парно с вертикални щрангове. Това съответно се отразява и на енергията за отопление на самия имот, която при потребителя на газ е с най-високо процентно съотношение спрямо останалите.Все пак е важно и какви ще бъдат цените на природния газ и парното в бъдеще, което обаче зависи от редица фактори, от които най-важен е международната цена на петрола. Това, което е важно да се знае, е, че цената на газа се променя на всеки три месеца, докато при парното със сигурност от 1 юли, както и при сериозно изменение на цената на природния газ през останалото време на годината. За това вместо прогноза ви представяме графика с данни за това как са се движили техните цени през последната година.Важно е все пак да се отбележи, че присъединяването към газ и парно също струва пари. При цялостната газификация например инвестицията за жилище от 70-90 квадратни метра е приблизително 3500 лв. В тази сума се включват проектиране и изграждане на вътрешната газова инсталация, изграждането на водно-отоплителна инсталация и всички възможни уреди като газов котел, три радиатора и необходимите монтажни дейности. Ако в жилището обаче вече има изградена отоплителна инсталация, то тя може да бъде преобразувана. Тогава инвестицията за газификация на дома излиза около 2300 лв.Присъединяването към топлофикация обикновено става за сметка на строителя на сградата и за крайните клиетни остава само да инвестират само в радиатори.


description: Десет от най-иновативните и растящи млади компании в глобален мащаб

title: Не изпускай тези стартъпи

maintext:
HyperScience
Изкуствен интелект
Основана: 2013
Финансиране: 18 млн. долара в 2 рунда
Служители: 26
Допреди дни светът почти не беше чувал за тях. "От много работа не можем да стигнем до публичното пространство", казва Красимир Маринов (вляво), единият от тримата съоснователи на HyperScience. Заедно с българина Владимир Цанков (вдясно) и Питър Бродски през 2013 г. той създава в Ню Йорк компания, която за краткото си съществуване успява да открие развойни звена в София и САЩ и да привлече 18 млн. долара инвестиция. Трудно е да се определи дали причината за бързия им успех е в продукта или в подхода на младата компания. Тя разработва софтуер, който автоматизира някои от административните процеси в един офис - обикновено във финансовия сектор. Пример за това как действат алгоритмите им са различните формуляри, които постъпват в една банка - вместо служители сега те се обработват от софтуер и се превръщат в бази данни и удобна за използване информация. А печелившият подход е максималната близост до пазара. "Вместо години наред да разработваме нещо, преди да го сверим с клиентите си, най-дългият срок преди да покажем нещо на пазара, е около три месеца. Това ни различава от обичайните стартъпи", обясняват основателите. Това според тях е и причината да привлекат такива инвестиции. "Дори сме имали две предложения да ни купят. Ние обаче засега просто искаме да имаме работещ бизнес", коментира Цанков.


title: Еврокомисията предложи разширяване на безмитната търговия с Турция

maintext:
© Francois Lenoir
В деликатен момент за отношенията между Турция и Европейския съюз предложение за разширяване на безмитната търговия между двете страни бе направено в сряда от Европейската комисия.
Става дума за митническия съюз, а идеята е в него да бъдат включени услугите и повечето аграрни стоки, както и достъп до обществени поръчки.
В официалното съобщение от Брюксел се казва, че комисията е поискала мандат от Европейския съвет да започне такива преговори с Анкара и е призовала правителствата на страните членки да подкрепят обновяване на споразумението от 1996 г. То премахва митата за индустриални стоки и преработени земеделски продукти.
Но вече са изминали 20 години, през които са се променили икономическата среда и обемът на двустранната търговия. Поради това споразумението от 1996 г. става все по-малко адекватно за предизвикателствата на модерната търговска интеграция, допълват от комисията.
В същото време от Брюксел обвързват модернизирането на текста със спазване принципите на демокрацията и основните човешки права - нещо, по което Анкара е готова да разговаря, но не и да променя свои закони за сигурност, които според ЕС са с твърде широки формулировки за тероризъм и екстремистка дейност.
Турция е петият по големина партньор на ЕС в търговията със стоки. Размерът на двустранната търговия с тях се е увеличил от 1996 г. насам повече от 4 пъти до 140 милиарда евро годишно. Балансът е със 17 млрд. евро в полза на ЕС. В същото време за Турция единният пазар е най-големият обект на експорт и заема около 41% от глобалната ѝ търговия. Две трети от чуждестранните преки инвестиции в Турция в момента идват от ЕС.
Новото предложение ще увеличи европейския износ с 27 млрд. евро и турския внос в ЕС с 5 млрд. евро в момент, когато турската икономика се забавя.
Одобряването му вероятно ще срещне съпротивата на някои европейски столици и европарламента, където цари настроение за замразяване на преговорите за членство на Турция.


description: Какви мерки трябва да се вземат, за да дишаме по-спокойно

title: 7 решения срещу прашния въздух

maintext:
© Shutterstock
Ако София ще прави истински политики за по-чист въздух, първо ще трябва да обясни защо. "Ако няма разбиране от страна на гражданите, няма да има и успех. Много от мерките ще трябва да са рестриктивни. Ако няма осъзнаване защо се случват, ще доведат до политически проблеми, които никой няма да иска и ще се дистанцира от тях", казва Елица Панайотова, която е координатор на проекта "Зелена София". Едно от предложенията на екипа й е в прогнозата за времето да се говори и за качеството на въздуха, на човешки език да се разяснява ситуацията и да се дават съвети.Данните за качеството на въздуха трябва да бъдат лесно достъпни, лесно разбираеми и да предупреждават, вместо да се публикуват с ден закъснение. Само преди седмица по таблата за градския транспорт, спирките на метрото и дигиталните пътни знаци в Лондон за първи път се появи предупреждение за високо замърсяване на въздуха по нареждане на кмета Садик Хан. Мярката е напълно безплатна, но показва, че градската управа знае за проблема и е загрижена, а не се опитва да го скрие.Отговорник: Общината, медии, граждански секторСрок и вероятност да се случи: Веднага и с минимални усилияПречки: НямаНад половината от замърсяването с фини прахови частици в страната идва от битово отопление. В момента енергийните помощи за бедни отиват предимно за твърди горива (дърва и въглища), тъй като са най-евтини. Ако тези субсидии са достатъчни за използването на други източници на енергия и го насърчават целево (а не да се използва най-евтиният, поне в краткосрочен план, вариант), нивата на фин прах ще намалеят значително. Това, разбира се, означава, че и цените на алтернативите трябва да са адекватни, тъй като и без помощи сега най-лесният избор за хората са дървата просто защото са най-евтини, отбелязва Боян Рашев. Мярката ще се въведе най-лесно в по-големите градове, защото там все пак има най-много алтернативи (ТЕЦ, електричество, газ), а и е най-наложително, тъй като замърсяването е по-сериозно, смята той. Рашев дава пример с градове като Монтана, където има блокове, които се отопляват изцяло на дърва.Друг вариант е въвеждането на стандарти за домашните печки за дърва и въглища, смята Ивайло Хлебаров. В Полша също има голям проблем с високото използване на въглища, но са въвели такива стандарти, дава пример той. Филтрите за комини са друга възможност, която може да намали изпускането на ФПЧ вследствие на твърди горива.Отговорник: Министерство на социалната политикаСрок и вероятност: Въпрос на финансиране и политическа воляПречки: по-високите цени на алтернативите на твърди гориваАвтомобилните данъци отчитат "еко" фактора на превозното средство в минимална степен. С покриването на екологични стандарти се получават отстъпки от данъците, но основните критерии за определяне на таксата са мощността и възрастта на колата. Данъкът за автомобил, произведен през 2015 г., може да е два до три пъти по-висок от тези за кола от 2005 г. В момента липсват стимули за избор на "по-чиста" кола. Ако крайната цел е по-чист въздух в градовете обаче, логиката на закона трябва да бъде обърната с главата надолу. "Идеята на тези данъци е да правят така, че хората да си заплащат за външните въздействия от използването на кола. Съответно логиката трябва да е: колкото повече замърсяваш, толкова повече плащаш", споделя Рашев.Отговорник: Министерство на финансите, Изпълнителна агенция "Автомобилна администрация"Срок и вероятност: Може и веднага, стига да има желаниеПречки: Не се предприема, за да не се натоварят по-неплатежоспособните хора, които карат по-стари автомобилиЕфективният контрол върху автомобилите е единственият начин замърсяванията от тях да се намалят до приемливи нива. Техническите прегледи в момента до голяма степен са формалност поне по отношение на филтрите за твърди частици на дизеловите двигатели и въобще всичко, което излиза от ауспусите. Елементарното е КАТ да има механизъм да ги спира от движение, отбелязва Боян Рашев. Според него такова решение би имало голяма обществена подкрепа, защото хората ежедневно се сблъскват с цапащи коли пред себе си и това ги дразни. "По-сложни технологични решения биха били например системи, които засичат замърсяване на всяка кола, която премине, както засичат скорост. Всички коли, които замърсяват над евростандартите, ще получават "честитки", както за превишената скорост", обяснява Рашев.Миналата седмица кметовете на Париж, Атина, Мадрид и Мексико сити, обявиха, че до 2025 г. ще забранят дизеловите автомобили в градовете си. Те са основен източник на ФПЧ, но подобна мярка в България все още звучи утопично. Според Елица Панайотова това са "теми, които трябва леко да се пипат, защото са взривоопасни". Това е разбираемо, предвид ниските доходи в България и широкото разпространение на дизеловите двигатели. Автомобилите, които ползват това гориво в България, са около 40% и повечето от тях са на повече от 10 години. Възможно решение според Боян Рашев е забраната на дизеловите коли без филтри за твърди частици. Проблемът е, че има съвсем обратна тенденция - в някои сервизи изрично премахват тази част от двигателя, за да се увеличи мощността на колата. Освен това те имат ограничен живот и той вероятно е по-малък от средния пробег на дизеловите автомобили в България.Отговорник: КАТСрок и вероятност: техническите прегледи могат да се засилят веднага; ограниченията на дизеловите автомобили трябва да се направят с предупреждение от няколко годиниПречки: ниската цена на дизела, старите автомобили и страхът от обществено недоволствоЗелените площи са важни, тъй като дърветата абсорбират ФПЧ. Тук София има генетично предимство - винаги е била един от сравнително зелените големи градове, смята партньорът в denkstatt Боян Рашев. Рисковете са поне два. Първо е инвестиционното желание зелените площи в квартали като "Младост" или "Манастирски ливади" да бъдат застроени до последния сантиметър. Вторият проблем е цената на поддръжка на зелените площи. Столична община вече отчита, че създава нови полянки за сметка на кални площи, но на практика повечето пари отиват в големите паркове като НДК или "Възраждане", а не в междублоковите пространства.От голямо значение е и миенето на улиците. Прахът се утаява, а с движението си колите ги разхвърлят пак, като това е особено видимо по големи пътища като Околовръстното шосе. В момента общината обсъжда бюджета си за догодина, в който са предвидени допълнителни пет милиона лева за лятно почистване. Още през 2016 г. бяха заложени повече средства за миене на улици, като цистерните трябваше да почистват основните пътни артерии по над десет пъти лятно време, вместо досегашните два-три. Общината все още не е показала отчет дали това се е случило реално.Отговорник: ОбщинатаСрок и вероятност: На теория вече се случва, но няма реален измерителПречки: Единствено финансовиНа всеки 1000 души в София се падат над 600 автомобила, твърди главният архитект Здравко Здравков. По неговите изчисления до 2050 г. градът може да подслонява над четири милиона души. С други думи, ако автомобилната тенденция се запази, столицата се е засилила към още по-голяма криза, а не към решение на екологичния въпрос. Алтернативите са ясни - добър градски транспорт, добра велосипедна мрежа, насърчаване на електромобилите. Зачатъци в тези посоки има, но за близо десетте години на ГЕРБ в общината единственият качествен скок е в изграждането на метрото и закупуването на нови автобуси и тролеи.Докато няма данни колко хора са слезли от личния си автомобил, за да използват метро или друг градски транспорт, не може да се говори за зелени резултати заради по-добър градски транспорт. А косвеният фактор - задръстванията, не показват да има реална промяна в използването на автомобили. За целта ще трябват радикални и скъпи мерки - повече инфраструктура за велосипеди и пешеходци, и по-малко за автомобили, насърчаване на електромобилите, дори електробуси за градския транспорт.Отговорник: ОбщинатаСрок и вероятност: Донякъде се случва, но няма реален измерителПречки: Струва скъпо и е непопулярноМного градове в Европа затвориха централните си части за автомобили или ограничиха движението там. Това направи и Париж миналата седмица, когато замърсяването стана непоносимо: в някои дни беше разрешено движението на коли с четни номера, а в други - с нечетни. Подобна забрана може и да е ефективна, но със сигурност ще е непопулярна. В София това няма как да се случи за 8-9 години, смята Елица Панайотова. Шансът е в малките стъпки, смята тя: в такъв срок може да се ограничи движението на коли в центъра един ден в седмицата. Словенската столица Любляна (население: 272 хиляди души) е пример за предизвикателството. Кметът Зоран Янкович признава пред Citiscope, че в началото е било трудно решение, но осем години по-късно е убеден, че на референдум дали центърът отново да бъде отворен за коли 90% от гражданите биха подкрепили сегашното състояние.Според Боян Рашев обаче подобни забрани и ограничения лекуват симптомите, а не проблема. По думите на експерта затварянето на отделни градски части за автомобили не би трябвало да е приоритетно решениеОтговорник: ОбщинатаСрок и вероятност: 10+ години и малко вероятноПречки: Недоволството на гражданите


description: И още: Винаги ще сме заложници на нагласи и нагони; Онлайн демокрацията смачква авторитетите

title: Мнения Daily - Борисов популистът вика "Дръжте популиста!"

maintext:
© Капитал
Като "човек от народа" премиерът задръсти ефира с простонародно-остроумните си "бисери".
Фотограф: MIKE SEGAR
Винаги ще има групи от експерти, които публично ще оспорят всяко решение и това да стане viral в мрежата
Фотограф: Велко Ангелов
Много наивно е да смятаме, че ако махнем референдумите, ще спасим обществото от глупостта му.
АвтоголОт коментар на журналиста Ясен Бояджиев за "Дойче веле""Надявам се, че един ден здравият разум ще надделее в България", каза тези дни човекът, който, комай единствен в най-новата история на страната, два пъти имаше шанса да помогне за тържествуването на здравия разум като министър-председател и два пъти преждевременно, изненадващо и без да е съвсем наложително, хвърли оставка. Въпреки това обаче позата на печален герой, паднал невинна жертва на популизма, и ролята на единствена и последна преграда пред страховитата му сила хич не му прилягат. Не толкова защото напоследък тази сила бе отприщена от собствените му действия около президентските избори и последвалата ги оставка. А заради дългогодишния му принос като "централен нападател" и "голмайстор" на популизма срещу здравия разум.Още с появата си като главен секретар на МВР той се вписа мощно и даже новаторски в популистката традиция с титаничната си битка срещу престъпността, от която, кажи-речи, се запомниха само телевизионно-театралният пиар, кожената тужурка, героично начумереният поглед и репликата "Ние ги хващаме, те ги пускат". От първите му стъпки в политиката пък остана даденото ѝ от него определение - "л...о, обвито в целофан". С много от последвалите си думи и действия той успя да се нареди в отбора на онези, които, впрегнали мощен медийно-пропаганден ресурс, насаждаха отвращение към политиката, компрометираха и делегитимираха политическото мислене и стойностните политици, за да ги подменят с карикатурни, но услужливи ментета.От по-късния му етап завинаги ще остане мисълта: "Вие сте прости и аз съм прост, затова се разбираме." С нея той даде своя принос в подкрепа на друга от ключовите тези на популизма - няма ляво, няма дясно, хората се делят на "народ" и елит. И органично заигра едновременно две роли. В едната като "човек от народа" задръсти публичното пространство с простонародно-остроумните си "бисери". Някои откриха в тях "дарена му от Бог харизма". Други - умението на гениален манипулатор да опростява и опошлява и най-сложните въпроси чрез смесица от полуистини, лъжи и измислици. В другата роля, на вечно очаквания от народа месия, раздаваше блага в първо лице единствено число, въздаваше справедливост с твърда ръка и решаваше всички въпроси като последна инстанция. Което не му пречеше (за да се хареса на всички) да променя мнението си и да сменя решенията си от ден до пладне.Когато обвинява другите в популизъм, той има предвид най-разпространената му дефиниция - избягването на непопулярни мерки и даването на неизпълними или опасни, но галещи ухото обещания. Самият той обаче се вписва в тази дефиниция. А този провал укрепва основната опора на популизма - липсата на справедливост. Нещо повече: мнозина са убедени или поне подозират, че самият той е част от модела на мафиотско завладяване на държавата и "разпределение на порциите"."За пореден път ставаме свидетели на безотговорно поведение, пренебрегване на националния интерес за сметка на популизма и употреба на страха на българските граждани за извличане на политически дивиденти", оплака се той преди изборите. Нещо като "популистът вика "Дръжте популиста!". Но вече беше късно - вълната, отприщена от самия него, го отнесе. А за следващия изборен "мач" край тъч линията загряват още по-кресливи и безогледни играчи.----------Отвъд истината и лъжатаОт коментар на политолога Даниел Смилов за "Портал Култура"Социалните мрежи променят традиционната демокрация, и то не само за добро. Фейсбук, туитър и другите инструменти за мигновена комуникация и конструиране на виртуални общности имат разнородни ефекти върху политиката. Те карат хората да се чувстват преки участници в нея, но също така водят и до раздухване на популистки нагласи и нереалистични очаквания.Легитимната власт има авторитет: тоест хората й се доверяват и смятат, че с нейните решения ще са по-добре, отколкото без тях. Например като цяло държавата разполага с по-голяма експертиза от гражданите в областта на ядрената енергетика или на здравеопазването и огромната част от хората имат основание да смятат властта за авторитет по тези въпроси.Но – и тук идва една важна уговорка – това не важи за всички хора. Винаги ще има отделни експерти, които имат по-дълбоки познания по тези и други теми. Тяхното мнение ще има по-голяма тежест от това на държавните институции и точно тези експерти нямат основание да приемат конкретните решения на държавните органи по тези теми за авторитетни. Фейсбук плюс "Гугъл" правят от тази тривиална ситуация сериозен проблем за съвременната демокрация, защото експертите излизат от специализираните си издания и се впускат в един широк, необхватен, публичен дебат.В тази ситуация държавата и властта се оказват по принцип без авторитет, защото каквото и решение да вземат, винаги ще има групи от експерти, които публично ще го оспорят и това оспорване често може да стане viral – да се разпространи със скоростта на остра вирусна инфекция по социалната мрежа. Тук не е важно дали в изброените три случая експертите са прави. Не е толкова важно и дали властта ги е послушала. Въпросът е, че каквото и решение да вземе властта, тя ще е в ситуация, сходна на горната, почти по всеки въпрос. Резултатът е, че с разпространението на тези възгледи по мрежите властта губи своя авторитет.Всяко общество има нужда от авторитетна власт. Никой не е експерт по всичко и затова за огромната част от решенията в живота ни разчитаме и се доверяваме на авторитети. Когато хората са убедени, че властта е неавторитетна, те съзнателно или несъзнателно започват да разчитат на други авторитети. И тук идва по-дълбокият проблем. Този, който не разбира от дадена тема, трудно може да различи истинския от фалшивия авторитет по нея."Прочетох в Гугъл" става аргумент за много хора, както е аргумент и "всички в моя фейсбук фийд смятат така". "Освобождението" от авторитета на властта всъщност може да доведе до по-срамни робства – до сляпо следване на фалшиви кумири, гурута и герои. Технологията е проста и паразитира върху широко разпространени мнения, които се тиражират безпросветно. Тези мнения трябва да са срещу експертния консенсус по дадена тема, срещу властта или срещу "естаблишмънта" най-общо.Това е по-малкият проблем – традиционните медии – печатни или електронни – също могат да се впуснат в надпреварата да припечелят от такива "новини". Създават се сайтове от типа "ШОК, БОМБА, СЕНЗАЦИЯ", Баба Ванга става редовен източник на информация, телевизионни шоу програми "специализират" и в областта на избирателните системи и т.н. Гладът за "истински" авторитети бързо се комерсиализира и продавачите на "истина" започват да я произвеждат в индустриални количества. Характерно за нея е, че не е важно дали отговаря на реалността, а дали се харесва, дали разпалва страстите и генерира интерес. Хората може и да знаят, че тя се разминава с реалността, но пак може да им е приятно да я чуват.------------Vox PopuliКоментар на проф. Николай Слатински в неговия фейсбук профилМоето лично мнение е, че ние се нахвърляме с изобличителна стръв и безпрекословна страст срещу референдумите. Т.е. срещу средството, срещу процедурата, срещу фОрмата и формАта. Но главният проблем не е в начина на гласуване, колкото и той да е съществен. Главният проблем е в гласуващите. Сиреч - в обществата.Много наивно и малко като заравящо главата в пясъка е, че ако се изхитрим и отнемем тази волеизява на едно общество, тогава ще се спасим от глупостта му. Ако ще сме демокрации, значи нещата ще се решават с гласуване. И щом те ще се решават с гласуване, значи ние винаги ще сме заложници на обществата си. Значи трябва да се променят обществата - техните нагласи и нагони, техните отношения и отрицания спрямо по-доброто бъдеще - на тях самите и на техните държави и наддържавни обединения.Иначе рано или късно и далеч по-рано, отколкото поне малко по-късно, вече не на референдумите, а на изборите ще получаваме същите удари в слънчевия сплит на демокрацията, ще жънем - ние всички ще жънем - това, което безотговорни популисти, безскрупулни демагози, низко ценностни шовинисти и ниско интелигентни патрЕоти сеят. Ако се разменят местата на процедурите, крайният резултат няма да се промени. Това е правило първо от простата политическа аритметика, за сетен път доказваща, че висшата политика е по-сложна от висшата математика. И от висшия пилотаж. Но това последното ние тепърва ще го изпитаме на гърбовете си. И чрез съдбините си.


description: В кратка почивка, по време на правителствено заседание, Бойко Борисов пита министрите си от Реформаторския блок: - Къде ще сте по Коледа? - В ГЕРБ -...

title: Виц на седмицата

maintext:
1
2 снимката е архивна
© Капитал
1
2 снимката е архивна
© Капитал
В кратка почивка, по време на правителствено заседание, Бойко Борисов пита министрите си от Реформаторския блок:- Къде ще сте по Коледа?- В ГЕРБ - в един глас отвръщат те


description: Купувачът притежава в България пенсионно, застрахователно и инвестиционно дружество

title: NN Group купува застрахователната компания Delta Lloyd за 2.5 млрд. евро

maintext: NN Group отправи предложение за изкупуване на всички акции на своя конкурент в областта на застраховането, пенсионните услуги и банкирането Delta Lloyd на цена от 5.40 евро за ценна книга.Общо цената на сделката е 2.5 млрд. евро, като 1.4 млрд. евро от тях са собствени средства на NN Group, а останалата част ще бъде финансирана с кредити от водещи глобални финансови институции, съобщиха от групата.Новата група ще интегрира под бранда NN операциите си в Холандия и Белгия. Delta Lloyd предлага продукти и услуги в областта на застраховането, пенсионните услуги, инвестициите и банкирането, управлява инвестиции на стойност 70 млрд. евро и има 4.2 млн. корпоративни и индивидуални клиенти в Холандия и Белгия. Четирите марки на компанията са Delta Lloyd, ABN AMRO Insurance, BeFrank and OHRA. Delta Lloyd е листвана на Euronext в Амстердам и Брюксел и е включена в DJSI World и DJSI Европа.Купувачът NN Group е международна компания за застраховане и управление на активи с водещи позиции в Холандия и силно европейско присъствие в повече от 18 страни и Япония. Групата управлява активи за 199 млрд. евро и има печалба от 436 млн. евро към деветмесечието на годината. Компаниите в нея имат повече от 15 млн. клиенти в пенсионното осигуряване, застраховането, управление на активи и банкиране под брандовете Nationale-Nederlanden, NN и NN Investment Partners. NN Group е част от основния борсов индекс AEX 25 на Euronext в Амстердам.NN беше част от финансовата група ING до 2008 г., след което беше принудена от Европейката комисия да се преструктурира и да отдели банковия си бизнес от останалите застрахователни, пенсионни и инвестиционни услуги.В България NN притежава от 2001 г. едноименните пенсионни фондове с активи от 1.089 млрд лв., които го нареждат на пето място сред конкурентите му и на шесто място по брой осигурени лица в тях – 312 108 към края на деветмесечието на 2016 г. В момeнта "NN Пенсионно осигуряване" и "NN Животозастраховане" имат над 390 хил. индивидуални и 300 корпоративни клиенти, които консултира за управление на личните финанси в пет области – инвестиционно, пенсионно, застрахователно, данъчно и наследствено планиране."NN Животозастраховане" няма отделен лиценз за България и не публикува данни за представянето си.


description: Досега шведската компания, предлагаща стрийминг на музика, беше насочена към разширение

title: Spotify търси начин да започне да печели от бизнеса си

maintext:
Дейниъл Ек, един от двамата основатели на Spotify, няма намерение компанията да излезе на пазара и да бъде погълната от гигант от Силициевата долина
© Sean Gardner
Компанията работи на загуба от създаването си през 2006 г.
"Досега
в Spotify ставаше дума само за растеж, растеж и растеж", коментира Парсън по време на стартъп конференция в Хелзинки. "Може би печалбата ще започне също да е приоритет за компанията", добавя той и отговаря позитивно на въпроса дали тази промяна в стратегията може да се случи още през следващата година. През миналата година Spotify беше оценена на около 8 млрд. долара въпреки загубите, които отбелязва. В такъв случай, ако компанията все пак реши да се пробва на борсата, тя има потенциала да се окаже най-голямото първично публично предлагане в Европа след пускането на германския
инвеститор е електронна търговия Rocket Internet.
Spotify има достъп до 60 пазара в света и разполага с огромна библиотека от музика, която може да бъде ползвана от няколко устройства за всеки потребител. Загубите на компанията се дължат основно на огромните разходи за лицензиране на музиката и изплащането на дивиденти на изпълнителите и звукозаписните компании.
Парсън обяснява, че разходите стават все по-големи, защото с всеки нов пазар трябва да се правят нови сделки със звукозаписните компании. "В момента започваме да се оптимизираме, за да достигнем по-бързо до момента, в който сме на печалба", коментира той.
Northzone, компанията на Парсън, е един от първите инвеститори в Spotify, като не се знае какъв дял от компанията държи тя, но се знае, че е вторият най-голям акционер. Парсън смята, че рано или късно Spotify трябва да излезе на фондовия пазар. Основателят на компанията Дейнъл Ек обаче не смята, че това е нужно.
Една от най-големите европейски технологични компании, Spotify, предоставяща услуги за стрийминг на музика, вероятно ще промени бизнес плана си, за да може най-накрая да излезе на печалба, пише Reuters. Spotify, която е сред най-ценните европейски стартъпи, работи на загуба още от създаването й през 2006 г. Въпреки че приходите на фирмата постоянно бележат увеличение, същото важи и за загубата, която през миналата година достигна 184.5 млн. евро. За промяната на приоритетите говори един от най-старите инвеститори в компанията - Пар-Йорген Парсън от компанията Нorthzone.Spotify все още е лидер в стрийминг индустрията, която се развива с особено бързи темпове в последната година. Основният й конкурент е Apple Music. Разликата между двете е, че Spotify предоставя възможност на потребителите си да слушат безплатно музика с реклами между песните, докато Apple Music не позволява безплатно слушане. Разрастването на Apple Music се случва изключително бързо, като в момента услугата на компанията на Тим Кук има над 17 млн. абонати. Spotify от своя страна също вдигна оборотите след навлизането на Apple на пазара и към септември 2016 г. има 40 млн. абонати.


description: Софийският районен съд остана без ръководство; Главният прокурор Сотир Цацаров поиска имунитета на депутата от ДПС Илия Илиев; Гутериш положи клетва като нов ръководител на ООН; Иран купува 80 самолета Boeing

title: Вечерни новини: 12 декември

maintext:
Пламъци и пушек се виждат след нанесените въздушни удари от правителствените сили върху контролирана от бунтовниците част на Алепо, снимано откъм контролирания от официалните власти район на сирийския град
© Omar Sanadiki
Число: 23.5% ръст на приходите на хотелиерите през октомври на годишна база отчита НСИ. Общо сумата за месеца е 44.4 млн. лв. С над 21% расте и броят нощувки във всички места за настаняване, като достига 882 хил.
Фотограф: ГЕОРГИ КОЖУХАРОВ
Представляващият ВСС Димитър Узунов, който влезе в кадровия орган по предложение на Яне Янев, е искал да "помогне" на съпругата на номиниралия го - Галя Янева, да остане на работа като съдебен помощник в Софийския градски съд в края на миналата година, независимо от резултатите, които покаже на конкурса. Имената на Янева и това на Величка Костадинова - друг съдебен помощник, са били написани на листче от Узунов с пояснение, че става въпрос за съдебни помощници. Бележката е трябвало да стигне до този, от когото зависи класирането на помощниците, твърдят източници от съда пред "Дневник". Те разказват историята сега, след като през миналата седмица имаше ново напрежение между ВСС и съдийската общност
Португалецът Антониу Гутериш, който бе избран за нов генерален секретар на ООН, положи клетва в понеделник и ще поеме поста от южнокорееца Бан Ки Мун на 1 януари 2017 г. Според Гутериш п
риоритетните насоки в предстоящата вътрешна реформа на световната организация са б
орба с бюрокрацията, оптимизиране на управленския апарат, засилване на координацията между институциите в ООН и активизиране на мироопазващите операции. Според него е необходимо ООН да гарантира "ефективно съчетаване" на човешките, гражданските и икономическите права в свят, в който много права не се зачитат, посочва "Ройтерс".
Инфографика България е сред държавите с най-много постъпления от задгранични трансфери
Увеличаване България е сред държавите с най-много постъпления от задгранични трансфери
Преглед на оригинала Смаляванеа>
България е сред държавите с най-много постъпления от задгранични трансфери
Общо 848 млн. евро са се влели в България като лични трансфери от друга държава през 2015 г., докато едва 4 млн. евро са напуснали страната по същия начин. Така балансът на личните трансфери за България е положителен - в размер 844 млн. евро, което нарежда страната на четвърто място в ЕС. Логично огромната част от преводите на пари са реализирани от емигранти към родните им държави, което обяснява и факта, че в групата на страните с положителен баланс попадат всички нови страни членки. Същевременно Франция, Великобритания и Италия са трите държави, от които са "излезли" най-много средства през миналата година.
Световното потребление на въглища силно ще забави темпа си до 2021 г. в резултат на увеличената енергийна ефективност, но това много замърсяващо гориво ще остане неизбежно за производството на електроенергия в Азия, прогнозира Международната агенция за енергия (МАЕ), цитирана от "Франс прес". Още е много рано да се каже, че е настъпил краят на въглищата, изтъква в комюнике директорът на отдела за пазари и енергийна сигурност в МАЕ Кеисуке Садамори. През 2021 г. се очаква на планетата да бъдат потребени 5.6 милиарда тона въглища - по-малко от предишната прогноза за 5.8 милиарда тона, уточнява енергийната агенция в годишния си доклад за пазара на въглища. След като достигна 4 процента годишно между 2000 и 2013 г., нарастването на световното търсене ще забави темп до 0.6 на сто средно годишно в периода 2015 - 2021 г. Относителният дял на въглищата в производството на електроенергия ще намалее от 41 процента (през 2014 г.) до 36 на сто. Азия консумира все повече въглища - делът й в световното потребление е нараснал от 46% през 2000 г. до 73% през 2015 г. - докато в Европа е намалял от 22% на 12%, а в Северна Америка - от 25% на 10%.
Паоло Джентилони, 62-годишният надежден и лоялен външен министър в кабинета на Матео Ренци повече от две години, получи от президента мандат да опита да състави правителство. Той е от умереното крило на левоцентристката Демократическа партия и е либерален католик, известен като умерен лидер. Джентилони наследява премиерския пост в страна, изправена на ръба на голяма банкова криза. Той няма особени познания по икономическите въпроси, но липсата на опит в областта на външните работи не му попречи да бъде компетентен външен министър. Единственият недостатък на Джентилони е, "че понякога е прекалено дипломатичен" и няма голяма кохорта от последователи. През 2013 г. той се кандидатира за кмет на Рим, но на първия тур остана трети с малко над 11 процента от гласовете. Като министър на комуникациите в правителството на Романо Проди от 2006 до 2008 г. Джентилони ще бъде запомнен с реформа, която щеше да ограничи влиянието на Силвио Берлускони върху медиите, ако не се беше провалила поради падането на кабинета на Проди и преизбирането на Берлускони за премиер.
Европейската комисия одобри четири схеми, подпомагащи възобновяемата енергия във Франция, както и план в подкрепа на енергоемките потребители в Дания, посочвайки, че те отговарят на разпоредбите на ЕС за държавни помощи, предаде "Ройтерс". Комисията уточни, че френските схеми в подкрепа на проекти за вятърна и геотермална енергия, като и за малки биогазови и хидроинсталации, които са кандидатствали за помощ през 2016 г., ще помогнат на Франция да постигне определените климатични цели при минимално нарушаване на пазарното равновесие. Освен това комисията, която следи за защитата на конкуренцията, разреши Дания да компенсира частично енергоемки потребители за налога върху използваната електроенергия, чрез който се подкрепят проекти за възобновяема енергия
Barclays
е
договори
ла
продажбата на френското си подразделение за банкиране на дребно,
с
ъобщава ВВС.
Седемдесет и четирите търговски клона ще станат собственост на компанията за частни инвестиции AnaCap Partners. Тя ще поеме и операциите по управление на инвестициите и брокерската дейност. Сумата по сделката не е обявена, а в нея не се включват корпоративното и инвестиционното банкиране на Barclays във Франция. Разговори за продажбата на звеното имаше още от април. В момента Barclay се опитва да се фокусира върху основния си бизнес във Великобритания и САЩ и е в период на раздяла с по-маловажните си подразделения. "Френският бизнес вече не е централен за стратегията на Barclays", коментира Джес Стейли, главен изпълнителен директор на банката. "Това е нова стъпка към отдалечаване от неосновната дейност. Целим да създадем по-фокусирана и опростена Barclays", коментира още той.
Засиленото търсене на високопроходими автомобили е допринесло за огромния скок на продажбите на коли в Китай със 17.2% през ноември на годишна база, съобщава AP. В Китай, който е най-големият пазар в света за автомобили, са продадени над 2.6 млн. коли за изминалия месец, уточнява асоциацията на автомобилните производители в страната. Общите продажби на автомобили, камиони и автобуси достигат 2.9 млн. броя. Правителството е подпомогнало автомобилните продажби, като е намалило данъка върху сделките. Това облекчение ще важи до края на тази година и анализаторите на сектора очакват растежът на продажбите да се забави, освен ако правителството не удължи данъчното облекчение. Общо за 11-те месеца на годината са продадени 21.7 млн. автомобила, което е увеличение от над 15%.
Съветът на ЕС съобщи, че е решил да запази за догодина квотите за България и Румъния за улов на цаца и калкан в Черно море, съобщи БТА. Решението ще бъде официализирано на 19 декември. Българските и румънските рибари и догодина ще имат правото на улов на 11 475 тона цаца и 86.4 тона калкан. Съветът отбелязва, че уловът на двата вида риба в Черно море се поделя между двете държави от ЕС и Турция, Украйна, Грузия и Русия. Квотите за ЕС се прилагат от 2008 г., за да бъде опазена рибата в Черно море.
През третото тримесечие на 2016 г. в пенсионноосигурителните дружества са подадени общо 58 073 заявления за промяна на участие и прехвърляне на средства от един пенсионен фонд в друг. Това показва статистиката на КФН. Общо 49 342 осигурени лица от подалите заявления през третото тримесечие на 2016 г. са променили участието си във фондовете за допълнително пенсионно осигуряване. Общата сума на прехвърлените средства в друг пенсионен фонд от съответния вид е 108 979 хил. лв. Осигурените лица, възползвали се от правото си за промяна на участие и прехвърляне на средства от индивидуалните партиди през деветмесечието на 2016 г., са общо 153 903. Общият размер на прехвърлените средства от началото на годината е 336 052 хил. лв.
Ефектът от възстановяването на жилищните пазари в големите градове и цялостното вече прелива и към ваканционните имоти. Сделките се увеличават, водеща сила в сегмента вече са българските купувачи, а интерес проявяват и други националности инвеститори, пише в анализ на консултантската компания Bulgarian Properties, цитиран от investor.bg. Активността е концентрирана в ски курортите, където цените вече започват да се вдигат на фона на засилената активност. Прави впечатление, че през тази година има засилване на интереса на купувачи от съседни страни и страни от бившия социалистически блок като Румъния, Сърбия, Чехия, Гърция, Македония, Украйна, Молдова наред с купувачи от страни от Европейския съюз (ЕС), както също и САЩ и Канада.
Цялата история може да прочетете на dnevnik.bgв понеделник, след като четиримата му заместник-председатели Силвана Гълъбова, Райна Мартинова, Стоян Михов и Албена Ботева подадоха оставки в знак на солидарност с решението на ръководителя на институцията Методи Лалов (на снимката), който също освобождава поста. Съдиите съобщават, че е техен "професионален и морален дълг" да се оттеглят от постовете си като част от екипа на председателя. Освобождаването на постовете в най-големия районен съд в България започна през миналата седмица, когато имаше и протест на работещите в него. Конкретният повод за него бе поредна проверка на Висшия съдебен съвет на работата в съда и срочното решаване на дела.за втори път, стана ясно от съобщение на държавното обвинение. Този път срещу Илиев се води разследване за търговия с гласове на последните парламентарни избори. Според данните на прокуратурата депутатът, който е бил водач на листата на ДПС за Ямбол през 2014 г., е провеждал срещи, на които са били изготвяни списъци с жители на ромски квартал, на които да бъдат предлагани между 30 и 50 лв. за глас, в съучастие с друг кандидат-депутат - Иван Тодоров. Разследването е установило още, че Илиев е дал 2 хил. лв. на един от разпитаните свидетели, за да склонява хора да гласуват за него. Депутатът е със снет имунитет и покрай разследване за длъжностно присвояване, по което като обвиняем е привлечен и бившият зам.-министър на транспорта Антон Гинев. Става въпрос за договор за ремонт на гарата в Русе, който е бил възложен на фирма на Илиев през 2007 г. от Гинев, който тогава е ръковoдил Национална агенция "Железопътна инфраструктура"., съобщиха в понеделник от агенция "Пътна инфраструктура". Съоръжението е пълна пътна детелина и свързва пътя Раковски - Пловдив с аутобана. По време на ремонта са подменени бетонови елементи от носещата конструкция и дилатационните фуги на връхната конструкция, се посочва в съобщението. Освен това е положена нова хидроизолация и асфалтова настилка, монтирани са нови ограничителни системи, парапети и пътни знаци. Ремонтът на възел "Изток" не е единственият на магистралата. В момента се подменя настилката между километри 169 и 171 в района на град Чирпан.от съда, съобщи Центърът за защита на правата в здравеопазването на сайта си. Върховният административен съд е решил, че министърът на здравеопазването не е направил оценка за въздействието на промените върху стопанската дейност, като от центъра посочват, че и "без нея е очевидно", че чрез предлагания стандарт болниците ще бъдат натоварени с допълнителни разходи, а някои от тях няма да могат да отговорят на изискванията и ще прекратят предлагането на тази медицинска помощ. Това е четвъртият медицински стандарт, въведен при това правителство, който се отменя. Досега това се случи със стандартите за педиатрия, спешна помощ и образна диагностика. Върховният административен съд спря и въведената в мандата на министър Петър Москов регистрация с пръстови отпечатъци в болниците.в Черно море, реши на свое заседание съветът на земеделските министри в ЕС в понеделник. Заедно с румънските си колеги те ще имат право на улов на 11 475 тона цаца и 86.4 тона калкан, става ясно от него, съобщава БТА. Уловът на двата вида риба в Черно море се поделя още с Турция, Русия, Украйна и Грузия, а квотите се прилагат от 2008 г. с цел запазване на популациите им. Очаква се решението да бъде официализирано на 19 декември.Британската банкаИран подписа сделка на стойност 16.6 млрд. долара за общо 80 пътнически самолета Boeing, съобщава Reuters. Освен тях иранското правителство обмисля и още една подобна поръчка, този път на самолети Airbus. Това би бил най-големият пакет от фирмени договори със западни компании от Ислямската революция през 1979 г. насам. Сделката между IranAir и щатския производител Boeing включва 50 самолета 737 MAX, както и 30 от модела Boeing 777. Ирански представител коментира пред Reuters, че страната е близо и до приключване на сделката с Airbus. Очакванията са първоначално тя да е за около 60 самолета Airbus.


description: Какви са предимствата на електронното таксуване на пътния трафик и какъв модел предпочете България

title: Тол-системите: по света и у нас

maintext:
[Shutterstcok]
Този текст е част от специалното издание на "Капитал" Транспорт, спедиция, логистика. Всички текстове по темата може да откриете тук.
България ще се различава съществено от другите европейски държави от обхвата на платената пътна мрежа. Докато в повечето страни платени са само между 1 и 15% от пътищата, у нас платени ще са 60%.
Тол-системите са механизъм за събиране на пътни такси, като приходите от тях се използват за изграждане и поддръжка на пътища, опазване на околната среда и разходи, свързани с управлението на трафика. Редица европейски директиви стимулират и уреждат въвеждането на толинг, като крайната цел е системите на всички държави членки да се стандартизират и свържат, а превозвачите да не губят време и излишни средства при преминаването на границите. Това ще създаде условя за единен митнически контрол, събиране на данни за управление на трафика, предоставяне на мобилни услуги на пътните потребители и др.Почти всички държави членки събират тол-такси от тежкотоварния трафик (макар и системите им все още да не са свързани), а повече от половината и от леките автомобили. България е една от последните държави членки без изградена и функционираща тол-система.Има две системи за таксуване на пътния трафик: винетна - за време, и толинг - за изминато разстояние. У нас все още се използва витаминната - пластмасовите стикери, залепени на предното стъкло. Винетките са дневни (само за камионите), седмични, месечни и годишни. Макар и цената им да се различава в зависимост от теглото и екологичния клас на превозното средство, винетната система се възприема като по-несправедливия начин за таксуване.По-справедливо е таксуването на база изминати километри, или т.нар. електронна тол-система за таксуване.Изминатите километри се засичат с GPS устройство, а потребителят плаща такса само за използвания участък. Цената зависи както от класа на пътя, така и от вида на превозното средство. При определянето й може да се включи дори времеви показател - например конкретен час или ден с доказано натоварен трафик. Те предлагат равнопоставеност при плащането и подават до пътните потребители правилни ценови сигнали, като например да се използват по ненатоварени участъци, да се избягват пикови часове или да се използват по-нови и по-малко замърсяващи автомобили. Ако една електронна тол-система е изградена правилно, тя свежда до минимум необходимостта от физическо взаимодействие между системата и потребителя, следователно е по-удобна и предпочитана от шофьорите.При тол-системите контролът също е по-надежден. Той е комбинация между автоматична (засичане с камера на номера на автомобила) и ръчна проверка. Това гарантира и по-добра събираемост на пътните такси, тъй като няма опасност от фалшиви винетки.Тол-системата има два компонента - таксуване и контрол. Изчисляването на изминатото разстояние и налагането на такса става по няколко начина: чрез разделяне на пътната мрежа на платени участъци - с бариери и друга инфраструктура; чрез мирковълнова технология (монтиране на устройства с малък обсег на действие, например чипове; по подобен начин е уредена тол-системата в Турция); чрез GPS базирана технология. При нея реално изминатите километри се засичат от т.нар. бордови устройства, които се поставят в купето на автомобила.При избора на един или друг вид технология за въвеждане на тол-такси би трябвало да се вземат предвид профилът на пътната мрежа, видът и броят на потребителите, които ще бъдат таксувани, и др. Целта е да се избере технология, която гарантира максимална рентабилност чрез осигуряване на високи приходи и ниски общи разходи през целия период на експлоатация на системата.Контролът и правоприлагането се осъществяват автоматично - чрез камери, монтирани на рамки над пътното платно, които засичат номера на автомобила и проверяват в системата дали дължимата такса е заплатена; както и ръчно: чрез мобилни или стационарни екипи на КАТ, ДАИ, НАП или пътната агенция, с правомощия за проверка.През април тази година Агенция "Пътна инфраструктура" (АПИ) обяви поръчка за изграждане на тол-система, която да замени винетките. В повечето европейски държави тол-системите се изграждат на принципа на публично-частното партньорство - от концесионер, който изгражда инфраструктурата за своя сметка, събира всички приходи за определен период от време (20, 30 или дори 90 години) и отчита процент от тях на държавата. Така финансовата тежест за бюджета е по-малка, но също така и приходите от такси. Вместо този модел правителството предпочете само да финансира толинга и след изграждането й да поеме управлението на системата. Прогнозната цена е 200 млн. лв. Тол-системата у нас би трябвало да генерира суми от порядъка на 800 млн. лв. до 1.4 млрд. лв., а поддръжката й ще възлиза на около 3% от годишните приходи по първоначални оценки.Системата у нас ще бъде смесена. Лекотоварният тафик ще остане с винетки, но не сегашните пластмасови стикери, а електронни. Тежкотоварния трафик ще се таксува на база реално изминато разстояние, като за целта шофьорите могат да използват бордови устройства - onboard units (GPS устройства), чиято цена в Европа е между 150 и 250 евро. Устройствата обаче няма да са задължителни: ще има опция за купуване на маршрутен талон (например ГКПП Капитан Андреево - Дунав мост, Свиленград - Кулата и др.), който ще отчита изминатото разстояние и избраните пътища - магистрала, първокласен, второкласен, третокласен. Маршрутните талони могат да се купуват онлайн или от специални автомати.България ще се различава съществено от другите европейски държави от обхвата на платената пътна мрежа. Докато в повечето страни платени са само магистрални отсечки и първокласни пътища (между 1 и 15% от мрежата), у нас платени ще са 60% от пътищата: всички магистрали, първокласни, второкласни и половината от третокласните.Срокът за изграждане на системата и пускането й в експлоатация е 19 месеца, тоест тя трябваше да заработи в началото на 2019 г.. Поръчката обаче се забави драстично заради множество жалби. В момента изоставането е половин година - още на етап условия към кандидатите. Възраженията на потенциалните кандидати са, че има много пропуски и неясни неща в документацията. Тя вече беше коригирана няколко пъти, но все още няма яснота за приема на оферти и сроковете - жалбите се разглеждат в Комисията за защита на конкуренцията. По информация на източници, близки до процедурата, търгът ще се раздвижи след изборите за президент през ноември.На 1 април 2016 г. Белгия стана 15-ата държава - членка на ЕС, с работеща тол-система. В тази група са: Австрия, Чехия, Германия, Франция, Гърция, Унгария, Хърватия, Ирландия, Италия, Полша, Португалия, Словакия, Словения и Испания. Повечето държави обаче все още ползват по-прости технологии като платени отсечки с бариери и микровълнова технология. Единствено Германия, Полша, Унгария, Австрия, Чехия, Словакия, Португалия, а сега и Белгия таксуват автомобилите на база реално изминати километри чрез GPS технология.Избраният от България модел най-много се доближава до унгарския и е на практика почти същият, макар той да не се възприема като най-успешния в Европа и е критикуван от ЕК заради сложността и цената си.Любопитен пример от Европа е френската система за таксуване на трафика, където опитите за въвеждане на електронна тол-система се провалиха заради обществен отпор. Там платени са пътни отсечки - магистрали и тунели, с дължина 8500 км от общо 1 млн. километра пътна мрежа. Те са отдадени на концесия. Платените пътища са допустими само ако има безплатна и качествена алтернатива, тоест безплатен първокласен път. Цените на различните направления варират. Пътуването от Марсилия до Париж например струва 58.30 евро за лек автомобил и 185.20 евро за камион с полуремарке, което прави съответно по 0.08 и 0.25 евро/км. Цената в Унгария, чийто модел сме заимствали, варира от 0.06 евро/км до 0.44 евро/км в зависимост от категорията път и екокласификацията на превозното средство. По-замърсяващите EURO1+клас камиони плащат 35% по-скъпо от по-чистите EURO3.Опитите на френската държава да надгради тол-системата и да направи пътищата "по-платени" обаче претърпяха неуспех. През 2011 г. правителство се опитва да въведе екоданък за тежкотоварните превози. Първоначалната идея е камионите да се оборудват с бордови устройства и таксата да се налага в зависимост от пробега и категорията на превозното средство. Приходите от новия данък щяха да са поне 800 млн. евро годишно. Идеята е посрещната много лошо от обществото и провокира безредици и гражданско неподчинение. През 2013 г. в Бретан по време на протест с над 30 000 души гневни фермери унищожават монтираните рамки с камери над пътя, служещи за контрол. Правителството се принуждава да се откаже от таксата и да търси алтернативни източници на приходи за поддръжка на пътищата. Изграждането на злополучната система за новия данък обаче е поверено на концесионер, като съдебните дела с него все още продължават. Неуспешното начинание ще коства на френските данъкоплатци около 1 милиард евро.